**Premis Reimagine Textile, l’aposta de Mataró pel tèxtil intel·ligent**

El Tecnocampus i l’Ajuntament de Mataró, juntament amb el centre tecnològic EURECAT i l’associació ASEGEMA, han convocat la primera edició dels Premis Reimagine Textile, adreçats a emprenedors i empreses de recent creació amb idees de negoci relacionades amb la tecnologia i la innovació en el tèxtil.

L’objectiu d’aquests premis és contribuir al desenvolupament socioeconòmic de Mataró, mitjançant el suport econòmic, logístic i d’acceleració dels nous projectes empresarials.

Els Premis Reimagine Textile distingeixen dues categories. La primera s’adreça a reconèixer idees empresarials, amb un premi de 3.000 euros al primer classificat. La segona correspon a les millors start-ups emergents, que poden obtenir un premi en metàl·lic de 5.000 euros el primer classificat i 3.000 el segon. Els guanyadors rebran també suport en l’estudi de viabilitat tècnica del seu producte, *mentoratge* empresarial a mida i cessió d’ús d’un espai de preincubació en règim de *coworking* per desenvolupar el projecte empresarial entre sis mesos i un any al parc tecnològic del Tecnocampus.

Els candidats que hi vulguin aspirar hauran de presentar abans del pròxim 15 de juny la seva sol·licitud de participació, amb un resum executiu del projecte i un vídeo de presentació. El jurat, format per representants de les entitats que col·laboren amb els premis, donarà a conèixer la classificació el mes de juliol de 2017.

*Una incubadora per a la innovació i la competitivitat*

La Incubadora del parc tecnològic del Tecnocampus és una plataforma dissenyada per acollir nous projectes empresarials, que ofereix una moderna infraestructura plug&play i un catàleg de serveis de valor afegit per ajudar a convertir els projectes en empreses consolidades i competitives. Està ubicada al TecnoCampus Mataró-Maresme, un parc tecnològic i universitari on és possible formar, crear, innovar i connectar. Aquest parc està integrat per tres centres universitaris adscrits a la Universitat Pompeu Fabra, 120 empreses allotjades, la incubadora i la preincubadora d’empreses, Eurecat, l’Oficina Mataró Empresa (OME) i un centre de congressos i reunions.

[www.tecnocampus.cat/reimagine-textile](http://www.tecnocampus.cat/reimagine-textile)

Més informació:  
Oriol Ribet   
Telf. 93 741 49 60 / 678 794 288   
[www.tecnocampus.cat](http://www.tecnocampus.cat)